پاکستان او افغانستان د "تجارتي اړیکو پر بیا رغولو" موافقه وکړه
کابل او اسلام اباد موافقه کړې چې تجارتي اړیکې به ښه کوي او د اقتصادي فعالیتونو او ترانزیت د ښه تنظیم لپاره به نور ګامونه اخلي.
له افغانستان څخه یو تجارتي پلاوی اسلام اباد ته تللی و او هلته یې د پنجشنبې په ورځ (مۍ۱۰) د هغه هېواد د سوداګرۍ له وزارت سره دا تړون لاسلیک کړی دی. دواړو خواوهمدغه راز د سوداګرو پر مخ د پرتو خنډونو اوستونزو په لېرې کولو او ختمولو هم موافقه وکړه. افغان پلاوي د پاکستان د تجارت له وزیر محمد یونس داغه سره هم لیدلي دي. په اسلام اباد کې د افغانستان سفیر حضرت عمر زاخیلوال وايي چې د دغه تړون په اساس به د افغانستان او پاکستان ترمنځ د سوداګرۍ په برخه کې ډېرې ستونزې حل شي. ښاغلي زاخیلوال په خپل ټویټر کې لیکلي دي چې افغان پلاوي له پاکستاني اړخ سره درې ورځې خبرې وکړې. د افغان پلاوي مشري د افغانستان د سوداګرۍ وزارت مرستیالې کاملې صدیقي کوله چې د نورو اړوندو وزارتونو استازي هم ورسره وو. د وزارت ویاند اسدالله قوقندي امریکا غږ ته وویل چې کابل ته د پلاوي له راتګ وروسته به د تړون نور جزییات خپاره کړي. دا تړون داسې مهال کیږي چې تېره اونۍ د خیبر پښتونخوا د صنایعو او سوداګرۍ خونې مشر زاهدالله شینواري څو ورځې مخکې ویلي وو چې د افغانستان ته دپاکستان صادرات له څه باندې دوه میلیارده ډالرو څخه ۵۰۰ میلیونه ډالرو ته کمه شوې ده. د دغه کار علتونه د سوداګرۍ په اړه د پاکستان د حکومت سختې تګلارې، د کابل-اسلام اباد ترمنځ سیاسي ستونزې او په دوامداره شکل د تورخم د د روازې بندول په ګوته کړل. ښاغلي شینواري خبرداری ورکړ که حکومتي تګلارې بدلې نشي د دواړو هېوادونو ترمنځ به تجارت "ختمه" شي. د افغانستان د سوداګرۍ او صنایعو د خونو مرستیال خان جان الکوزي امریکا غږ ته ویلي وو چې تېرکال (لمریزکال) له پاکستان سره ۱. ۳ میلیارد ډالر سوداګري کړې وه چې واردات او صادرات په کې شامل وو. خو په ۲۰۱۶ کې بیا دا سوداګري ۲.۲ میلیارد ډالر وو. له نړۍ سره د افغانستان د تېرلمریز کال د ټولو صادراتو او وارداتو اندازه د ښاغلي الکوزي په خبره اووه میلیارد ډالرو ته رسیږي، چې ډېر له پاکستان، ایران، هند او چین سره دي.